Savitskiy muzeyi rahbari nega ishdan olindi? Hozircha mavhum
O'zbekistonning dunyoga dong'iga ketgan muzeyi rahbari Marinika Babanazarova kutilmaganda ishdan olingan. Maskan xodimlari Toshkentdan kelgan buyruqdan norozi.
Zodagonlar oilasidan chiqqan Igor Savitskiy bolsheviklar bosimidan qochib, Qoraqalpog'iston dashtliklariga boradi. Tabiatan san'at, tarix va arxeologiya shinavandasi bo'lgan bu shaxs Sovet mafkurasiga to'g'ri kelmaydigan nodir asarlarni to'playdi. Kommunist tuzumning qora ro'yxatidagi tanqidchi rassomlarning ishlarini yashirin tarzda yig'adi. Savitskiyning o'zi ham musavvir bo'lgan, biroq keyinchalik asosan kolleksionerlik bilan shug'ullangan. 1915-yilda Kiyevda dunyoga kelgan bu inson 1984-yilda Moskvada jon bergan. Marinika Babanazarova o'shanda 29 yoshda edi va shundan beri Savitskiydan qolgan muzeyga direktorlik qilib keladi. Babanazarova mashhur qoraqalpoq olimi Marat Nurmuhammedovning qizi. Uni muzeyga ishga shaxsan Igor Savitskiy 1983-yilda taklif qilgan. Babanazarova AQShda bir necha bor bo'lib, ma'ruzalar o'qigan va ilmiy ishlarini taqdim etgan. Savitskiy muzeyi haqida G'arb ijodkorlari ishlagan hujjatli filmlar namoyishida ham qatnashib, o'z munosabatini bildirgan. Babanazarova siyosiy jihatdan juda ehtiyotkorligi bilan ham tanilgan. Toshkent bilan aloqalari mustahkam ekani aytilar edi. Amaldagi siyosatni tanqid qilmas edi. 24-avgust kuni kutilmaganda nima uchun ishdan olingani tushuntirilmagan. Shunisi aniqki, kolleksiyaning 100 yilligini nishonlashga tayyorgarlik ketayotgan edi. Babanazarova bilan bog'lanib bo'lmadi. Tegishli organlardan ham bayonot yo'q.